ડૉ. પી.એ.પરમાર નો જન્મ 06-04-1955 ના રોજ મહેસાણા જીલ્લાના વિસનગર તાલુકાના કુવાસણા ગામે વણકર મિલમજુર અને પરંપરાગત ખેડુત કુટુંબમાં પિતા અંબાલાલ કાળીદાસ પરમાર અને માતા કંકુબેન ના ત્યાં થયેલો. તેઓના કુટુંબમાં વણાટકામ પણ વ્યવસાય હતો. અમદાવાદમાં તેઓએ એમ.એ. સુધીનુ શિક્ષણ પ્રાપ્ત કરી ગુજરાત સરકારના માહિતિ ખાતામાં 1977માં જોડાયા જ્યાં 35 વર્ષની પ્રસંશનીય સેવા બાદ 2012માં નિવૃત્ત થયા. 2012માં તેઓએ હેમચંદ્રાચાર્ય ઉ.ગુ. યુનિવર્સીટીમાંથી ડોક્ટરેટ (PH.D.) કર્યુ. તેઓ છેલ્લા 26 વર્ષથી લેખનકાર્ય દ્વારા સાહિત્ય સેવાનો જ્ઞાનયજ્ઞ દલિત-લલિત સમાજ માટે ચલાવી રહ્યા છે. તેઓ દલિત ચળવળના વિચારક લેખક અને સામાજીક ચિંતક છે સાથે ઇતિહાસ વિષયના સફળ અને સમર્થ સંશોધક છે. દલિત સમાજનો, ભારતના બંધારણનો, ડો. આંબેડકરની ચળવળનો ઇતિહાસ લખી ઇતિહાસની વિકૃતિને અટકાવવામાં તેમનો સિંહફાળો છે. પત્રકારત્વમાં પણ તેઓનુ યોગદાન છે. ગુજરાતના પ્રમુખ દૈનિકો જેવા કે સંદેશ, ગુજરાત સમાચાર, રખેવાળ, હમલોગ, સરહદનો સાદ, નિભાવ, નવગુજરાત ટાઇમ્સ, ગુજરાત મિત્ર, ગુજરાત ટુડે, જનસત્તા, આજકાલ, જનગણ, લોકમાન્ય દૈનિક, વેસ્ટર્ન ટાઇમ્સ ઉપરાંત ઘણા બધા સામયિકો, સાપ્તાહિકો, પાક્ષીકોમાં 600 ઉપરાંતના વિવિધ લેખો લખેલ છે. લેખન ઉપરાંત ચિત્રકલા ક્ષેત્રે પણ તેઓ કુશળ કલાકાર સાબિત થયા છે. લગભગ 25 વર્ષના સંશોધનો અને 5 વર્ષની મહેનતથી તેઓએ 2004માં "ભારતના વણકરોઃ ઇતિહાસ, ધર્મ અને સંસ્કૃતિ" નામે 600 પાનાનો દુર્લભ ગ્રંથ લખેલો તેમજ 2012માં પ્રકાશીત "ગુજરાતના વણકરોનો ગૌરવવંતો ઇતિહાસ" દ્વારા વણકરસમાજના ઘણા ઐતિહાસીક તથ્યોને વાચા આપી વણકરસમાજના ઇતિહાસને જીવંત રાખવાનો પ્રયત્ન કરેલો. ગુજરાત સરકારના માહિતિ વિભાગ દ્વારા તેઓના શ્રેષ્ઠ લેખન બદલ ઉત્તર ગુજરાતમાં ત્રીજુ ઇનામ; ભારતીય દલિત સાહિત્ય અકાદમી, દિલ્હિ દ્વારા 1995માં ડો. બાબા સાહેબ આંબેડકર ફેલોશીપ એવોર્ડ વગેરે દ્વારા તેઓને સન્માનિત કરવામાં આવેલા છે. આ ઉપરાંત તાજેતરમાં 01-01-2014 ના રોજ ગુજરાત સરકારના સામાજિક ન્યાય અને અધિકારીતા વિભાગદ્વારા દલિત સાહિત્ય ક્ષેત્રે ઉત્કૃષ્ઠ યોગદાન બદલ "સંત કબીર દલિત સાહિત્ય પુરસ્કાર" થી તેઓને સન્માનિત કરાયેલ.